《教授李梦符惠宣圣书像用韵奉酬》
宋代·陈傅良

一艺必有师，尚论襄与夔。
一国必有师，尚论管与伊。
信知师道必，分与君父夷。
吁嗟文王没，斯文属之谁。
微言二十篇，论次自学而。
传之者颜曾，其后则子思。
方当周公衰，诸子出怪奇。
王公各师承，一语可觧颐。
见之拥篲迎，不见嚬其眉。
孟子独推必，是惟圣之时。
苟不本孔氏，皆放其淫词。
於是必孔孟，诞作百世师。
自非戎翟秦，孰背此道驰。
本朝郡为学，薄海尸祝之。
往往屈万乘，降升庙庭垂。
我作暮春堂，鲁论以自随。
扁题落天上，鬼遁蛟龙移。
江山护昭回，谁敢或讪嗤。
中有夫子像，来从鲁家儿。
广文以遗我，温厉尚可追。
吾今得吾师，下视众说卑。
世世万子孙，永此巢一枝。

作者简介：陈傅良（1137—1203），字君举，号止斋，学者称止斋先生，浙江温州瑞安湗村（今署瑞安市塘下镇罗凤街道）人，南宋著名学者、政治家、思想家、教育家。乾道八年（1172）进士，官至宝谟阁待制、中书舍人兼集英殿修撰，为南宋一代名臣。青年时期执教于家塾，后主讲于茶院寺之南湖塾，学生数百。中进士后授泰州教授，仍在家教书。后任职湖南，公余在岳麓书院讲学，门墙极盛。卒谥文节。 著有《止斋文集》、《周礼说》、《春秋后传》、《左氏章指》等作品。其中，《八面锋》为宋孝宗击节赞叹，御赐书名，流传甚广。